Oscar Mathisen

Oscar Wilhelm Mathisen (1888–1954) var en norsk skøyteløper som representerte Kristiania Skøiteklubb. Nivåhevningen som følge av konkurransen mellom Mathisen og russerne, samt Oscars enorme popularitet i Norge, «gjenreiste» skøytesporten etter en nedgangsperiode i begynnelsen av århundret.

 Oppvekst 
Oscar Mathisen vokste opp i arbeiderbydelene Vaterland og Vika i Kristiania, som den yngste av sju søsken. Broren Sigurd deltok i VM fra 1902, og ble verdensmester 19 år gammel i 1904. Oscar startet i løp så snart familien fikk råd til to par skøyter, og slo nesten umiddelbart igjennom. Oscar måtte pantsette premier for å klare seg økonomisk, og da pantelåneren utlyste premiene for salg, ble skøyteløperen diskvalifisert for profesjonalisme. Han brukte karantenesesongen 1911 til å tilegne seg ny svingteknikk, introdusert av russerne i 1910.

 Meritter 
Mathisen ble verdensmester i 1908, 1909, 1912, 1913 og 1914, europamester i 1909, 1912 og 1914 og norgesmester i 1907, 1909, 1910, 1912, 1913 og 1915. Han ble også kåret til «profesjonell verdensmester» etter løp mot amerikaneren Bobby McLean i Kristiania 1920 (vant tre av fire løp). 

Fra 1912 var Oscar «uslåelig», og forbedret samtlige verdensrekorder. 1500-meterrekorden fra 18. januar 1914, 2.17,4, ble først tangert i 1936 og slått i 1937.  Hans siste 500 m-rekord (43,7 fra 1914) sto i 14 år. Rekorden på 1000 m fra 1909 (1.31,8 i Davos) sto i 21 år. Rekorden på 10 000 m (17.22,6 på Frogner i 1913) ble ikke underskredet før i 1928. Mathisen toppet Adelskalenderen fra 1. februar 1909 til 11. januar 1930. Mathisen må regnes som Norges største skøyteløper gjennom tidene.

Fra 1916 konkurrerte han som profesjonell i USA. Etter seieren over McLean i Kristiania 1920 deltok han bare sporadisk i konkurranser; sist i Davos  1929 da han underskred gjeldende verdensrekorder på 500 og 1000 m. Han gikk oppvisningsløp og deltok i trening med yngre løpere frem til krigen, og Mathisens sportsforretning i Pløens gate var et møtested for norske og utenlandske løpere. I yngre år konkurrerte Oscar Mathisen også i stup og sykling.

 Personlige rekorder 
 Distanse  Tid  Dato  Sted  Bane  Løp   500 m  43,0  14. januar 1929   Davos  Eisstadion  Internasjonalt løp 1929 1 000 m  1.31,1  10. januar 1929   Davos  Eisstadion  Internasjonalt løp 1929 1 500 m  2.17,4  18. januar 1914   Davos  Eisstadion  Internasjonalt løp 1914 3 000 m  5.25,0  5. mars 1924   Stabekk  Stabekkbanen  Oppvisningsløp 5 000 m  8.36,3  23. januar 1916   Kristiania  Frogner stadion  Internasjonalt løp 1916 10 000 m  17.22,6  1. februar 1913   Kristiania  Gamle Frogner stadion  Internasjonalt løp 1913

 Popularitet og tragedie 
Nivåhevningen som følge av konkurransen mellom Mathisen og russerne, samt Oscars enorme popularitet i Norge, «gjenreiste» skøytesporten etter en nedgangsperiode i begynnelsen av århundret. Oscar Mathisen utga selvbiografien Mitt livs løp i 1946. I 1954 skjøt og drepte han sin kone, Sigrid Mathisen, etter at hun lenge hadde vært mentalt syk. Like etterpå tok han sitt eget liv med samme våpen. Dagbladet var den eneste avisen som skrev om de faktiske forhold, noe som skapte stort oppstyr på den tiden.

Dokumenter fra arveoppgjøret etter Mathisen, som historiker Roger Kvarsvik har funnet, viser en annen historie. Mathisen var nervøs i forbindelse med overdragelse av forretningen han drev sammen med en partner, som nylig var død, og følte seg presset av oppgjøret. Han skjøt derfor først sin ektefelle - som han i et håndskrevet notat erklærer at han elsker høyt, for å skåne henne - deretter seg selv.

 Anerkjennelse 
Utenfor Frogner stadion er det reist en statue av Oscar Mathisen, utformet av Arne Durban. Den ble avduket 13. februar 1959. De årlige Oscarløpet og Oscarstatuetten ble instituert til hans ære.

Stavanger har hedret ham med Oscar Mathisens gate som ligger på Tjensvoll.

 Referanser 

 Litteratur 




 Eksterne lenker 


 Digitalt fortalt: «Bobby is in town» (skrevet av Per Olav Torgnesskar, ABM-utvikling) (besøkt 11. mars 2012)


 Oscar Mathisen-dagboka på www.ortygia.no
 Rekordenes rekord er 100 år. NRK

Kategori:Norske skøyteløpere
Kategori:Norske stupere
Kategori:Norske forfattere av erindringsbøker
Kategori:Verdensmestere i hurtigløp på skøyter – Allround
Kategori:Europamestere i skøytesport
Kategori:Norgesmestere i hurtigløp på skøyter – Allround
Kategori:Deltakere for Norge i allround-VM på skøyter
Kategori:Tidligere verdensrekordholdere i hurtigløp på skøyter
Kategori:Skøyteløpere for Oslo Skøiteklub
Kategori:Kongens fortjenstmedalje i gull
Kategori:Personer fra Oslo
Kategori:Artikler i skøytesportprosjektet